
LIETUVOS RESPUBLIKOS SEIMO KANCELIARIJOS
TEISĖS DEPARTAMENTAS

IŠVADA
DĖL LIETUVOS RESPUBLIKOS PACIENTŲ TEISIŲ IR ŽALOS SVEIKATAI ATLYGINIMO ĮSTATYMO NR. I-1562 5, 8, 22 STRAIPSNIŲ PAKEITIMO ĮSTATYMO PROJEKTO

2017-07-10 Nr. XIIIP-975
Vilnius

Įvertinę projekto atitiktį Konstitucijai, galiojantiems įstatymams, teisėkūros principams ir teisės technikos taisyklėms, teikiame šias pastabas:
1. Atsižvelgiant į teisės technikos reikalavimus, projekto pavadinime žodžiai „Lietuvos Respublikos“ bei „įstatymas“ turi būti dėstomi naujų eilučių centre.
2. Derinant projekto nuostatas tarpusavyje su galiojančiomis įstatymo normomis, projekto 1 straipsniu keičiamo įstatymo 5 straipsnio 6 dalyje ir projekto 2 straipsniu keičiamo įstatymo 8 straipsnio 4 dalyje vietoj žodžių „kitiems pilnamečiams artimiesiems paciento giminaičiams“ įrašytini žodžiai „vienam iš pilnamečių brolių (seserų) arba vienam iš pilnamečių vaikaičių arba vienam iš senelių jų prašymu“.
3. Projekto 2 straipsniu keičiamo įstatymo 8 straipsnio 4 dalies paskutiniojo sakinio nuostata tikslintina, nesuabsoliutinant konfidencialios informacijos teikimo pilnamečiams artimiesiems paciento giminaičiams. Derinant projekto nuostatas tarpusavyje su galiojančiomis įstatymo normomis, keičiamo įstatymo 8 straipsnio 4 dalies paskutiniajame sakinyje reikėtų nurodyti, kad konfidenciali informacija paciento giminaičiams gali būti teikiama ir tik tiek, kiek būtina paciento interesams apsaugoti.
4. Siekiant teisinio aiškumo, projekto 3 straipsniu keičiamo įstatymo 22 straipsnio 3 dalyje reikėtų aiškiai išdėstyti kreipimųsi dėl giminaičių sutikimo būti atstovu pagal įstatymą eiliškumo tvarką, t.y. atskira nuostata reikėtų nurodyti, kad „į paciento artimuosius dėl sutikimo būti jo atstovu pagal įstatymą kreipiamasi tokia tvarka: į sutuoktinį (sugyventinį, partnerį), tėvus (įtėvius), pilnamečius vaikus...“ ir t.t. Be to, šioje dalyje vietoj žodžių „sutikimo neklausiama“ įrašytini žodžiai „sutikimas nėra reikalingas“.

Departamento direktorius				   			               Andrius Kabišaitis

